Ego Galterus, Dei gratia Lingonensis episcopus, omnibus in posterum. Convenerunt in presentia mea fratres Templi Domus Dei de Buris, et Bernardus, miles de Change, propter terminandam controversiam, que inter eos versabatur super finagio quodam quod Lusserix dicitur. Asserebant enim dicti fratres quod ipsis finagium illud dederat in elemosinam Odo, miles, de Maireo, pater ejusdem Bernardi. Bernardus vero negabat elemosinam illam factam esse eis a patre suo, et hac de causa eis finagium calumpniabatur. Fuit itaque in curia mea judicatum ab archidiaconis Hugone de Riveria et Gerardo de Montissalione, quorum discretioni judicium rei commiseram, quod si prescripti fratres legitimis testibus probare possent elemosinam esse factam eis a prefato Odone, finagium illud in pace haberent possidere. Die itaque assignata super probatione facienda et capienda, sepedicti fratres mihi et curie mee tres testes legitimos presentaverunt. Bernardus vero nec se ipsum nec legitimam sive sufficientem sue absentie occasionem presentavit. Ego itaque consideratis fratrum testibus legitimis, Rainaudo milite de Vivariis, Raimbaudo milite de Saxofonte, Hugone Luseo de Sancto Juliano, nichilominus processi recipiens et approbans eorum pro fratribus testimonium. Et ne de fratrum processu in hac causa deinceps oriatur dubitatio, rem placuit scripto commendare, et sigilli mei auctoritate confirmare. Actum est hoc anno ab incarnatione M°C°LXX° secundo.